INSET โชว์กำไรปี 63 ทำสถิติใหม่ 135.5 ลบ. กางแผนปี 64 ลุย Data Center-5G หนุนผลงานโตต่อ
INSET โชว์กำไรปี 63 ทำสถิติใหม่ 135.5 ลบ. กางแผนปี 64 ลุย Data Center-5G เพิ่ม หนุนผลงานโตต่อ ตั้งเป้ารายได้พุ่ง 15-20%
INSET โชว์กำไรปี 63 ทำสถิติใหม่ 135.5 ลบ. กางแผนปี 64 ลุย Data Center-5G เพิ่ม หนุนผลงานโตต่อ ตั้งเป้ารายได้พุ่ง 15-20%
18 ก.พ. 2564

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ผลการดำเนินงานของบริษัทฯในปี 2563 มีรายได้รวม 1,504 ล้านบาท เพิ่มขึ้น 284 ล้านบาท หรือ 23% เทียบปี 2562 มีรายได้รวม1,220 ล้านบาท มีกำไรสุทธิ 135.5 ล้านบาท เพิ่มขึ้น 15.4 ล้านบาท หรือ 12.8% เทียบปี 2562 มีกำไรสุทธิ 120.1 ล้านบาท โดยได้รับปัจจัยหนุนจากงาน Data Center และงานระบบโครงสร้างพื้นฐานโทรคมนาคม (งาน 5G) เนื่องจากการแพร่ระบาดของไวรัสโควิด-19 รอบใหม่ ทำให้ประชาชนที่ทำงาน WFM ต้องการใช้ Cloud เพิ่มสูงขึ้น และผู้ประกอบการหรือองค์การต่างๆ มีความต้องการที่จะลงทุนขยาย Data Center กันมากขึ้นด้วย
“กำไรในปีนี้ที่เติบโตอย่างโดดเด่น และสร้างสถิติสูงสุดเป็นประวัติการณ์ ส่วนหนึ่งมาจากการรับรู้รายได้จากการให้บริการที่เพิ่มขึ้น จากงานในมือที่มีอยู่หลักๆ ได้แก่ งานติดตั้ง Filter คลื่นความถี่ 850 MHz ของ CAT และงานก่อสร้างศูนย์ Data Center ของ KTBCS บริษัทในเครือธนาคารกรุงไทย” 
สำหรับแผนการดำเนินงานในปี 2564 ตั้งเป้าหมายรายได้เติบโต 15-20% จากปีที่ผ่านมา โดยคาดว่าจะมีงาน Data Center รวมถึงเทรน 5G เทคโนโลยี ที่ในปีนี้ เป็นปีที่ทาง Operator ขยายการลงทุนโดยเฉพาะงานอัพเกรดอุปกรณ์ 5G ที่มีต่อเนื่องมาจากปีก่อน  โดยปัจจุบันมีงานในมือรอรับรู้รายได้ (Backlog) กว่า 2,460  ล้านบาท ทยอยรับรู้รายได้ตั้งแต่ปีนี้ถึงปี 2565 และบริษัทฯยังเดินหน้าหางานใหม่ๆ อย่างต่อเนื่อง เพื่อสนับสนุนธุรกิจเติบโตอย่างแข็งแกร่ง
นอกจากนี้ ที่ประชุมคณะกรรมการบริษัทฯในวันที่ 17 ก.พ.64 ที่ผ่านมา มีมติอนุมัติจ่ายเงินปันผลงวดผลการดำเนินงานปี 2563 เป็นหุ้นในอัตรา 10 หุ้นสามัญเดิมต่อ 1 หุ้นปันผล จำนวนไม่เกิน 56 ล้านหุ้น และปันผลเป็นเงินสดในอัตรา 0.081 บาท/หุ้น กำหนดขึ้นเครื่องหมาย XD ในวันที่ 28 เม.ย.64 และจ่ายเงินปันผลแก่ผู้ถือหุ้นวันที่ 20 พ.ค.64